
A műfordítók műhelytitkai - Tulajdonnevek fordításának metódusai J. K. Rowling Harry Potter -sorozatában

Egy jó fordítás elkészítése rendkívül összetett feladat – a célnyelvre lefordított szövegnek tükröznie kell a forrásnyelvit, és a célnyelven is a helyes megfogalmazásra kell törekedni. Hogyan érhetjük el ezt a tulajdonnevek fordításánál? Szükséges-e a tulajdonneveket egyáltalán lefordítani? Dolgozatom megírásakor arra törekedtem, hogy a tulajdonnevekre vonatkozó fordítási kérdéseket jobban átláthatóvá tegyem J. K. Rowling Harry Potter-sorozatának tükrében. Ez a könyvsorozat tökéletes alapot nyújt a fordítónak, hogy kreatív megoldásokkal álljon elő a tulajdonnevek lefordításában, hisz minden név a fantázia szüleménye, és mind többletjelentéssel bír. Klaudy Kinga – Simigné Fenyő Sarolta Angol-magyar fordítástechnika, valamint Farkas Tamás A tulajdonnevek fordíthatóságáról és napjaink fordítási hibáiról, közszók és tulajdonnevek példáján című művei szolgálnak dolgozatom forrásaként. Vermes Albert Péter négy alapvető műveletét is felhasználom. A műveletek a következők: átvitel, behelyettesítés, szorosabb értelemben vett fordítás és modifikáció.
A művekben találhatunk számos beszélő nevet, amely a célnyelvre – jelen esetben magyarra – lefordítva is olyan többletjelentést tartalmaz, amit a forrásnyelv is átad az olvasónak. Gondoljunk csak a könyvsorozat első kötetére, az elsős tanulók ceremóniájára, ahol a Teszlek Süveg beosztja az új diákokat az iskola különböző házaiba. Forrásnyelven Sorting Hat a Teszlek Süveg megfelelője, amelyből a célközönség jelentős része nem asszociálna a mágikus tárgy jelentőségére. Szerepelni fognak a tanulmányban személynevek, állatnevek, néhány mágikus lény vagy tárgy neve, valamint a portrék, földrajzi nevek és intézmények nevei is mind a forrásnyelven, mind a célnyelven bemutatva. E tulajdonnevek lefordítását elméleti háttérrel támasztom alá - bizonyítva miért volt szükséges lefordítani az adott nevet, milyen fordítói döntéseket kellett hoznia a fordítónak.



